Nog ŉ G4S-werker vas oor Thabo Bester-ontsnappingThabo Bester tydens sy verhoor meer as tien jaar gelede. (Foto: Verskaf) Nog ’n veiligheidswag van die G4S- private veiligheidsmaatskappy sal na verwagting Donderdag in die Bloemfonteinse landdroshof in verband met die ontsnapping van die berugte misdadiger Thabo Bester se ontsnappingsaak verskyn. Volgens brig. Athlenda Mathe, polisiewoordvoerder, is die 51-jarige man Dinsdag by die Mangaung- korrektiewe sentrum in Bloemfontein in hegtenis geneem. Die man word daarvan beskuldig dat hy hulp aan ’n veroordeelde gevangene verleen het om uit wettige aanhouding te ontsnap, asook regsverydeling. Maroela Media het vroeër berig dat vier beskuldigdes wat glo ook ŉ aandeel in Bester, ŉ veroordeelde moordenaar en verkragter, se ontsnapping het, Maandagoggend in die Bloemfonteinse landdroshof verskyn het. Bester se vriendin, dr. Nandipha Magudumana, haar pa, Zolile Sekeleni, en nog twee beskuldigdes, Teboho Lipholo en Senohe Matsoara, het saam in die hof verskyn. Die saak teen hulle is tot 16 Mei uitgestel wanneer Bester ook weer in die hof moet verskyn. Sekeleni is borgtog van R10 000 toegestaan, maar die landdros het beslis dat Magudumana en haar twee medebeskuldigdes in aanhouding sal bly tot hul volgende hofverskyning op 3 en 4 Mei. Dié drie sal dan aansoek om borgtog kan doen. Die beskuldigdes staan tereg op verskillende aanklagte, waaronder moord, dwarsboming van die gereg, medepligtigheid en brandstigting.